<classify> Na Amina Omari-Tanga HALMASHAURI ya Jiji la Tanga inatarajia kubomoa nyumba zaidi ya 150 zilizojengwa na wananchi kwa kuvamia maeneo isivyo halali na kusababisha migogoro ya ardhi. Azimio hilo lilitolewa na Meya wa Jiji hilo, Suleiman Mustafa wakati wa kikao cha kawaida cha baraza la madiwani juzi. Alisema maamuzi ulifikiwa baada ya wananchi kuvamia maeneo holela na kuanza ujenzi bila ya kufuata taratibu za mipango miji, hususani katika eneo la uwanja wa ndege na Ram Singh. Hatutaweza kumuonea mtu katika hiyo bomoabomoa kwa sababu tumejipanga kuhakikisha wavamizi wote wa maeneo tunawaondoa ili kuondoa kero ya uvamizi wa maeneo, alisema Meya Mustafa. Mkurungenzi Mtendaji wa Jiji la Tanga, Daudi Mayeji alisema wamejipanga kuwachukulia hatua watendaji wa mitaa na kata waliohusika kuuza maeneo ya ardhi bila ya kufuata taratibu. Alisema uchunguzi wa awali unaonyesha kuwa kuna baadhi ya watendaji wamehusika katika kuuza maeneo wakati sheria haiwaruhusu kufanya hivyo. Nikiri kuwa migogoro mingi ya maeneo ya ardhi imesababishwa na baadhi ya watendaji wa halmashauri wasio waaminifu. Lakini sasa tunaanza operesheni, tukibaini mtendaji kuhusika na kuuza maeneo tutamchukulia hatua za nidhamu, alisema mkurungenzi huyo.  <topic>: kitaifa 